Drie sterf toe bakkie rolArgieffoto Drie mense is dood en vyf ander beseer toe ŉ vragmotor en ŉ bakkie Woensdagmiddag by ŉ verkeerskruising in Bloemfontein gebots het. Russel Meiring, woordvoerder van ER24, het gesê paramedici het net na 15:00 by die toneel op die kruising van Kerkstraat en George Lubbe-weg gearriveer. Daar het hulle die wrak van die bakkie in die middel van ŉ verkeerseiland aangetref, terwyl die vragmotor ongeveer 200 m verder tot stilstand gekom het. “Die bakkie het erge skade opgedoen nadat dit verskeie kere gerol het,” het Meiring gesê. “Drie vroue het ŉ kort afstand weg van die bakkie af gelê. Al drie het reeds aan hul beserings beswyk en is op die toneel dood verklaar.” Meiring het gesê vyf ander mense, insluitend ŉ 7-jarige seun, het geringe tot matige beserings opgedoen. Hulle is na verskillende hospitale geneem. “Daar word vermoed dat die vragmotor teen die kant van die bakkie gebots het, wat veroorsaak het dat die bakkie rol en die mense agterop van die voertuig afgeslinger is,” het hy gesê. Die polisie sal die ongeluk ondersoek.